Raġel ta' 30 sena wieġeb mhux ħati li ta daqqa ta' ponn lis-sieħba tiegħu waqt ġlieda fil-karozza wara party Raġel ta’ 30 sena nżamm arrestat wara li tressaq akkużat li ta daqqa ta’ ponn lis-sieħba tiegħu wara ġlieda fil-karozza. Huwa wieġeb mhux ħati tal-akkużi miġjuba kontrih. L-Ispettur Robert Vella spjega kif l-inċident seħħ ilbieraħ għall-ħabta tal-11:30pm fil-Marsa ftit wara li telqu minn party. Jidher li l-akkużat kien qed isuq il-karozza tal-mara meta kellhom xi jgħidu u r-raġel refa’ idejh fuqha. Wara l-ġlieda, il-mara telqet bil-karozza u hu kompla bil-mixi. Meta kienet qed issuq, il-mara twaqqfet minn road block u qalet kollox lill-Pulizija. L-Avukat tad-Difiża talbet il-ħelsien mill-arrest waqt li saħqet li dan mhux każ normali ta’ vjolenza domestika. Fi kliemha, l-akkużat ipprova jitlaq diversi drabi, iżda l-mara dejjem ikkonvinċitu biex jibqa’ Meta ddeċieda li jitlaqa’, il-mara baqgħet iċċempillu. “Iltaqgħu lbieraħ u seħħet il-ġlieda. Hija tatu daqqa f’għajnejh u hu mbuttaha. Telaq mill-karozza u kompla bil-mixi sakemm ġabru missieru u ħadu fid-dar tagħhom,” qalet l-Avukat. “Huwa ma jridx jerġa’ jiltaqa’ magħha. Madanakollu, minkejja n-natura tal-akkużi, il-Qorti ordnat li jinżamm arrestat.